Kaapstadse metropolisiebeampte jok glo oor kollega wat teisterDie stad Kaapstad het gesê ŉ hoë rang metropolisiebeampte wat vergoeding in die gelykheidshof eis nadat ŉ vroulike kollega hom glo herhaaldelik seksueel geteister het, praat nie die waarheid nie, het The Times Dinsdag berig. Richard Bosman, die stad se uitvoerende direkteur van veiligheid en sekuriteit, het gesê die beampte was haaks met die vroulike beampte vermoedelik oor oortydbetaling. Die vrou was in daardie stadium ŉ senior superintendent. Volgens Bosman het die situasie tydens ŉ vergadering in Julie breekpunt bereik. “Die vergadering het ure lank geduur toe die man ewe skielik aan die vroulike kollega meegedeel het dat hy al voorheen oorweeg het om ŉ saak van seksuele teistering teen haar aanhangig te maak,” het Bosman gesê. Bosman sê daar is geen gronde vir die beampte se klag nie en die hof sal versoek word om die saak met koste van die hand te wys. Die saak sal op 8 Januarie aangehoor word. Die 39-jarige superintendent beskuldig die stad Kaapstad van versuim om hom teen die vroulike beampte, van dieselfde rang, te beskerm. Sy het glo gereeld uitdagende opmerkings gemaak en ook een keer sy bobeen gestreel. Die man het die hof genader in ŉ laaste poging om die probleem op te los nadat sy bestuurders glo nie sy klagtes ernstig opgeneem het nie. – SAPA Lees ook: Vroulike kollega ‘teister’ hom